明堂赋
王諲 (Tang)
大唐混合寰宇。开张时雍。体黄中之一德。居紫微之九重。既而成化再造。天下有道。得䌽凤之灵图。据飞龙之大宝。美其历数会昌。累叶重光。真宰无为。盛先天之景业。圣人有作。立配帝之明堂。写神规之大造。嶷崇基之正阳。燐燐烂烂。荧荧煌煌。徒观其藻画周设。彫刻具美。绮寮豁达以生风。重檐周流以藏晷。嵚崟崎嶬。状昆岳含雾而插天衢。隆崇峍屼。若蓬莱驾鳌而涌海水。屹乎氤氲。孤标紫氛。璇题皓饰。金铺洞文。拱星辰以端居。傍眺白日。冯轩槛以直视。俯见青云。尔乃环曲析。构重屋。莲衔绮井。艳窋叱以垂珠。阶接彤庭。影连延而造玉。若夫灵姿众出。诡变丛生。画栱攒施。龙桷参差以星布。阴室昼朗。粉垣皎曜以月明。及夫四海波晏。一人有庆。寒风初尽。阳月既正。蛮夷飒沓以来王。文物葳蕤以交映。信所谓不宰而合通。居中而作圣。